Túrakód: V005\_02 / Táv.: 44 km / Frissítve: 2019-03-04

Túranév: Szentes térsége / Vizek útjain / Alsó-Kurca kör #1 (1 nap)

Leírás:

44 km-es túránk a Tiszán Mindszentig, majd a Kurca alsó szakaszán Szentesig viszi a vizek vándorát.

(*A túra választásánál ne feledjük, hogy a távból adódóan teljesítménytúrára megyünk, melyet átemelések is nehezítenek, ezért célszerű pihenten, korán és némi kilométerrel a kezünkben indulni!)*

*(Ezen túrajavaslatnak kettő-, illetve háromnapos változata is elérhető, mely további kiegészítő programokat kínál.)*

Kiindulási pontunk a St. Jupát SE Vízitelepe mellett található komplejáró *(237,8 fkm) (up.: 000indp)*.

Innen lefelé, a folyó sodrásával megegyező irányba induljunk!
*(A track csupán a túraútvonal műholdképen történő, valamint a nevezett-pontok terepen történő könnyebb beazonosításának célját szolgálja, nem feszesen követendő nyomvonal.)*

Rögtön a kanyar után találjuk az útközben fellelhető két jelentős homokpad egyikét *(237 fkm)*. Lejjebb, a 235 fkm alatt/felett a bal parton terül el a helyiek által „Sziget” néven emlegetett terület. Itt az ártérben hobbikertek, gyümölcsfás telkek találhatók. A vízpart ezen szakaszán mólók sorakoznak, melyeken gyakran horgászok lesik a pecabot végének rezdüléseit.

A túloldalon, a kanyar kezdeténél vízkivételi mű látható. A kanyarulat alatt a 234 fkm-nél homokszegélyt találunk, mely jó mártózási lehetőséget kínál a túrázónak, azonban ez - a korai indulás miatt - általában kimarad.

Innen hosszan belátható szakaszok következnek, melyek ugyan kevés változatossággal szolgálnak, ugyanakkor nagy nyugalmat biztosítanak az erre fogékonyaknak *(ezen a részen erősebb déli szél esetén jelentős hullámok korbácsolásával zord feltételeket szabhat a folyó)*. Közben a 230 fkm-nél elsiklunk az egykori révátkelő mellett, melynek valamikori létezéséről már csak a parton *(észrevehetetlenül)* megbúvó drótkötélfeszítő csörlő tanúskodik. Amennyiben szeretnénk kipróbálni a tiszai „csorgás” megnyugtató élményét, azt itt célszerű megtennünk, mert a nap második felében már nem lesz rá lehetőség.

A monoton szakasznak a 227 fkm alatt kezdődő nagy ívű jobbos kanyarulat vet véget. Az alján hirtelen éles balkanyar következik, mely alaposan megforgatja a vizet, és az újabb fürdőzési lehetőséget kínáló szegvári homokpartot rejti *(224,3 fkm, úp.: 002kbp)*. Itt közepes vízállás esetén is homokra tudunk kiszállni; a helyszín alkalmas pihenésre, fürdőzésre. Pancsoláskor azonban legyünk körültekintőek, hiszen a víz bedőlt fákat, tuskókat rejt/rejthet, melyek elhelyezkedése évről-évre, vagy akár hétről-hétre is változhat! *(A tiszai homokpadok folyamatosan alakulhatnak az áradások romboló-építő hatásának következtében.)* Mielőtt ugrálásba kezdenénk – az erre egyébként alkalmas, hirtelen mélyülő partszakaszon – feltétlenül derítsük fel a területet!
Továbbhaladva elsiklunk a csanyteleki lejáró betonlépcsője *(224 fkm, j.)*, majd kicsivel lejjebb egy vízkivételi mű mellett. A 221,2 fkm-nél *(j.)* torkollik be a Dong-éri főcsatorna. Alatta a balos kanyarulatban ismét vízkivételi mű látható a töltésalapnak támaszkodó folyó partján, vele szemben kicsiny homokszegély teremt lehetőséget mártózásra.

A Kurca torkolatát a 217,8 fkm-nél *(úp.: 003kiszp, b.)* érjük el, mely egyben a tiszai szakasz végét is jelenti.
Az átemeléshez *(track: V005m022, 325 m)* kiszállni a torkolat felső sarkánál található vízmérce lépcsője kínál állandó lehetőséget, de a pillanatnyi vízállás és partszakasz állapotának szemrevételezésével döntsünk belátásunk szerint! Kedvező vízállás esetén a csatornán be is tudunk evezni az 1885-ben létesített csőzsilip felé, így rövidebb szárazföldi cipekedéssel tudunk „folyót váltani” *(tack: V005o021)*.

Vízreszállásunkat szintén a pillanatnyi helyzet diktálja, de javaslatunk a nyomvonalon található 004beszp útpont *(az itt kezdődő rövid, 1,6 km-es legalsó szakasz vízállásáról, feltöltöttségének állapotáról célszerű előre tájékozódnunk helyismerettel rendelkezőtől; hozzánk is bátran fordulhatsz)*.

Innen már „csak” 24,1 km és három átemelés választ el bennünket célállomásunktól *(Szentes, Dózsa-ház)*. Ez utunk hosszabb és munkásabb fele, hisz már nem segít bennünket a víz sodrása, és környezetünk is merőben más lesz *(keskenyebb vízi tér, a partszakaszok állóvízi növényzettel szegélyezettek, eltérő vadvilág)*, ugyanakkor itt a természethez is közelebb kerülünk.

Elindulva több íven keresztül egy rendkívül vadregényes, náddal, sással szegélyezett mederben járunk. Igazi szép természeti környezetben jutunk el a Pintér-híd tövébe *(úp.: 011atemp, 1,9 cskm)*, ahol átemelésre kényszerülünk. Kiszállásunk helyét az aktuális vízállás függvényében kell meghatároznunk: van, hogy a híd és a zsilip között is meg tudjuk tenni, de akad, amikor csak a híd előtt van módunk partra jutni és a hajót kiemelni. Mielőtt ismét vízre szállunk opcionális programlehetőség kínálkozik: a híd tövétől a bal parton indul *(úp.: 013tano)* a Kurca-Parti Tanösvény *(track: V005o022)*, mely csaknem két kilométeren keresztül kanyarog a meder mentén. A túra során négy információs tábla mutatja be a terület élővilágát, valamint három pihenőhelyet is kialakítottak rajta.

Az Albert-csőszházi tiltó felső oldalán történő indulásunkat követően hatalmas – általam nagyon kedvelt - hurkok beevezésével érjük el a Pap-tanyai, vagy más néven Cirok-hidat *(6,2 cskm)*. A közelben a bal parton iható vizű artézi kút is fellelhető *(úp.: 015viz)*, melyhez vagy itt, a hídnál kell kiszállnunk és elsétálnunk *(track: V005o023, 370 m)*, vagy kissé lejjebb, egy horgászhelynél megállnunk *(úp.: 014kbp)*, és felmennünk a meredek partfalon *(track: V005o024)*. Így 50 méter megtételével érjük el a kutat *(ezt a helyet horgászok alakították ki, és általában nem örülnek a közös jelenlétnek)*.

A híd feletti nagy „S”-kanyarulat beevezését követően érünk el a Ludas-ér torkolatáig *(7,4 cskm)*, melyet eddig nem tapasztalt keskeny szakasz követ egészen a hídig *(Úsztató major, 7,9 cskm)*. Itt kiszállva egy 280 méteres sétával közkút is elérhető *(úp.: 016viz, track: V005o025)*. A magas parton messzebb látható lakóházak Szegvár kórógyszentgyörgyi részéhez tartoznak.

Ezt követően egy keskeny szakaszon haladva néhány kanyarulattal feljebb érjük el a Kórógy-ér torkolatát *(10 cskm)*, ahonnan már látómezőkbe kerül a túránk következő átemelési pontját jelentő zsilip *(10,2 cskm, úp.: 017atemp)*. A felső vízen náddal borított partok mentén siklunk tova nagy jobbos kanyarulatban, mígnem kiérve a területről Szegvár lakóépületei közé csöppenünk. Vízig nyúló telkek, kertek mentén evezünk itt az elkeskenyedő mederben, amely különös hangulatot kölcsönöz e szakasznak. Láthatunk karnyújtásnyira lévő, szinte vízig érő utcát is. Kiérve e szakaszról kiszélesedik a „folyó” és elénk tárul a katolikus templom *(tornya jó fotótémát kínál)*, az egykori várfal, valamint a Szent János-híd is *(12,2 cskm)*. Azonban még a híd elérése előtt vár bennünket túránk szegvári pihenőhelye, ki- és beszálló pontja *(úp.: 018kbp)*. Itt a bal parton célszerű kiszállni, megpihenni, miközben néhány lépéssel arrébb sétálva érdemes megnézni a víz szélén található egykori várfal *(úp.: 017latv, track: V006o026)* még fellelhető részeit *(nincs jó állapotban, ezért óvatosan járjuk körül)*!

Utunkat folytatván a híd után ismét jó lehetőség kínálkozik a templom képi megörökítésére, majd jól karbantartott, kedvelt pecahelyek tűnnek fel balunkon *(kissé jobbra húzódva kisebb eséllyel gubancolódunk damilba, és a „békés egymás mellett élés” is könnyebben megvalósítható)*. A párhuzamosan futó műúttól jobbra ívelő kanyarulattal válunk le, melyet két - hosszan belátható - szakasz követ, balról horgászhelyek végeláthatatlan sorával (*itt is érdemes a fenti „konfliktuskerülő” megoldást választani)*! A kissé monoton – és intenzív uralkodó széljárás esetén felettébb „munkás” - szakasznak a „Fahídnak” nevezett, ám valójában vasbeton szerkezetű híd *(14,8 cskm)* vet véget. Az alatta történő átjutáshoz jól le kell kucorodnunk a hajóba. Felette egy szűk jobbos kanyarulat, majd - bő 4,5 km hosszan - íves részek követik egymást. E szakaszon hol keskenyebb, hol szélesebb vízen élvezhetjük az Alsó-Kurca nyugalmát. Itt-ott tanyák is állnak a parton, melyek a hamisítatlan alföldi táj békéjével teszik még teljesebbé az élményt.

A Berki hidat a 18,4 cskm-nél érjük el. Alsó oldalán a bal parton
*(DK-i oldal)* kiszállva *(up.: 020kiszp)* rövid sétával (*135 m, track: V005o027)* fel tudjuk tölteni vízkészletünket. A régi iskolaépület mellett, egy „beugróban” mind közkút, mind artézi kút fellelhető
*(úp.: 021víz)*.

Lapátot ragadva rövid evezést követően megérkezünk túránk utolsó átemelési pontjához a Talomi tiltóhoz *(Berki zsilip, 19,1 cskm)*,
*(úp.: 022atemp)*. Kiszálláshoz a műtárgy közelében célszerű helyet keresnünk. Leszállásunkat nehezítheti, hogy időnként uszadék is felszaporodik a felső oldalon, de kellő körültekintéssel ez a probléma könnyedén megoldható. Gyakran találkozhatunk itt is horgászokkal.

A nagy ívű jobbos kanyarulat *(Disznó-zug)* szűkebb bal-ívbe vált, és immár a 451-es főút hídja alá kerülünk *(20,0 cskm)*, melyet néhány enyhe kanyarulat követ. A következő műtárgy a Stammer-híd
*(21,7 cskm)*, mely ismét „meghajlásra” kényszerít bennünket. Itt a jobb oldalon már Szentes belterületének egy része található egy rövid szakaszon, ezt követően azonban még lehetőség nyílik „megélni a vadont” egy kicsit. Az llona-parti gyaloghíd a 22,4 cskm szelvényben „áll elénk”. Lassítsunk! Átkelnünk a jobb part mentén célszerű *(nyugati oldal)*, erről ugyanis kicsit magasabb a szerkezet, de itt is le kell hajolnunk az átsiklás idejére. A korábbi, fa szerkezetű híd cölöpjeinek csonkjai a meder középső részén, a víz szintje alatt rejtőznek, ez komoly veszélyforrás, legyünk óvatosak!

Felsővízen tovább haladva kikötési pontunk felé kiöblösödő és összébb szűkülő részek váltogatják egymást. A második kiszélesedő részt követően hirtelen kerülünk ismét vissza a „civilizációba”. A Szentesi Üdülőközpont csúszdájának, majd kőházikóinak látványa szakít ki bennünket végérvényesen a természet szoros öleléséből, egyben esélyt teremtve a kaland túlélésére. A Kertészeti Kutató Állomás és az Üdülőközpont között húzódó *(lezárt)* acélszerkezetű gyaloghíd
*(23,6 cskm)* feletti balos kanyarulatban a kemping lenyúlik egészen a vízig, mely hangulatos lakóhelyet biztosít az alkalmi letelepedőknek.
A kiöblösödő részben helyezkedik el balról az Üdülőközpont mólója is, amely az Üdülőközpont területéhez tartozik, ezért se itt, se a területhez tartozó partszakaszon ne szálljunk ki előzetes egyeztetés nélkül, hiszen ez jogosulatlan belépésnek számít!

A szűkületet elérve már szemünk elé tárulnak Szentes központi épületeinek jellegzetes tornyai, a település központjának Kurca-parti látképe. A hidak sorának vége felé a 2018-ban újjá épített, gyalogosforgalmat bonyolító Eszperantó-híd *(24,3 cskm)* alatt siklunk át. A folyóvízi szökőkút megcsodálása közben a háttérben már jól látszik a boltíves közúti kőhíd *(a hidat 2012-ben szélesítették ki és újították fel, 24,4 cskm)*. Innen már az ív alól is láthatjuk túránk célállomását, a Dózsa-ház mellett található mólót *(24,5 cskm) (up.: 023erkp)*.

Feldolgozták: Erdélyszky Szilvia, Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*